<classify> VIONGOZI mbalimbali wa serikali wakiongozwa na Makamu wa Rais, Samia Suluhu Hassan jana waliwaongoza mamia ya wananchi wa Jiji la Dar es Salaam kumuaga mtoto wa Mkuu wa Majeshi ya Ulinzi na Usalama CDF, Venancy Mabeyo, Nelson Mabeyo aliyefariki Jumatatu kwa ajali ya ndege. Nelson aliyekuwa rubani wa ndege ya Kampuni ya Auric Air na mwenzake Nelson Olotu walikutwa na umauti huo muda mfupi baada ya ndege waliyokuwa wakiirusha kuanguka katika uwanja wa Soronera uliopo ndani ya Hifadhi ya Taifa ya Serengeti mkoani Mara. Akisoma wasifu, kaka wa marehemu, Denis Mabeyo alisema Nelson alizaliwa Mwaka 1995 na kupata elimu yake ya msingi katika Shule ya St Laurent iliyopo Mbezi Beach na kisha akajiunga na Shule ya Sekondari ya Christ The King iliyopo Tabata hadi alipohitimu kidato cha nne.Alisema baadaye alijiunga na masomo ya uhandisi katika Chuo cha Aeronautics College cha jijini Dar es Salaam na kutunukiwa cheti na baadaye diploma na kisha kwenda kujiunga na chuo kimoja kilichopo Florida, Marekani kwa mafunzo maalumu ya uendeshaji wa ndege. Alisema mwaka 2016, Nelson alikwenda nchini Afrika Kusini kwa ajili ya mafunzo ya uendeshaji wa ndege aina ya Cessna hadi alipohitimu na kurejea nchini ambapo mwaka 2017 aliajiriwa na Kampuni ya Auric Air na kutekeleza majukumu yake hadi alipopatwa na umauti.  <topic>: kitaifa 